open-index/open-wikipedia-markdown huggingface dataset:
Tiomaitohappo

**Tiomaitohappo** eli **2-merkaptopropaanihappo** (C3H6SO2) on tioleihin ja karboksyylihappoihin kuuluva orgaaninen yhdiste. Yhdistettä voidaan käyttää muun muassa kosmetiikassa hiusvalmisteissa.

## Ominaisuudet
Huoneenlämpötilassa tiomaitohappo on nestettä, jolla on epämiellyttävä haju. Yhdiste liukenee hyvin veteen ja on lisäksi liukoista etanoliin, dietyylieetteriin ja asetoniin. Tiomaitohappo on kiraalinen ja optisesti aktiivinen yhdiste. R-enantiomeerin ominaiskiertokyky etyyliasetaattiliuoksessa on +56,4.

## Valmistus ja käyttö
Tiomaitohappoa valmistetaan tyypillisimmin 2-klooripropaanihapon ja natriumvetysulfidin tai 2-bromipropaanihapon, natriumsulfidin ja rikin välisellä reaktiolla.

Tiomaitohappoa ja sen litium-, kalsium- tai strontiumsuoloja käytetään kosmetiikassa hiusten kihartamiseen käytetyissä valmisteissa sekä ihokarvojen poistoaineissa. Sitä voidaan myös käyttää antioksidanttina ja sitä on käytetty makuaineena elintarvikkeissa ja lääkkeissä. Tiomaitohaposta voidaan myös valmistaa muita orgaanisia yhdisteitä kuten dimetenamidia ja tioproniinia.

## Lähteet

## Aiheesta muualla
*Human Metabolome Database: 2-Mercaptopropanoic acid 
*DrugBank: 2-mercaptopropionic acid 
*ChemBlink: 2-Mercaptopropionic acid
Tragoúdia diamartyrías apó ólo ton kósmo

**Tragoúdia diamartyrías apó ólo ton kósmo** (, ”Protestilauluja kaikkialta maailmasta”) on kreikkalaislaulaja María Farantoúrin studioalbumi vuodelta 1977. Se sisältää aikakauden tunnettuja protestilauluja, nueva canciónia sekä negrospirituaaleja. Levyllä lauletaan espanjaksi, italiaksi, englanniksi sekä grikoksi.

## Kappaleet

# Bella ciao (italiaksi)
# Ántra mou páei (Άντρα μου πάει) (grikoksi)
# La Peregrinación (espanjaksi)
# Sometimes I Feel Like a Motherless Child (englanniksi)
# El paso del Ebro (espanjaksi)
# Gracias a la vida (espanjaksi)
# La plegaria a un labrador (espanjaksi)
# Hasta Siempre, Comandante (espanjaksi)
# Joe Hill (englanniksi)
# Te recuerdo Amanda (espanjaksi)
# Bella Ciao (instr.) 

## Lähteet
* Tragoudia diamartirias apo olo ton kosmo: farantouri.gr
Rosemary Harris (näyttelijä)

**Rosemary Ann Harris** (s. 19. syyskuuta 1927) on englantilainen näyttelijä. Hän on tehnyt loistavia rooleja teatterissa vuodesta 1951 alkaen ja esiintynyt jonkun verran myös elokuvissa ja televisiossa.

*[[Spider-Man – hämähäkkimies]]* -trilogiassa hän esittää May Parkeria, Peter Parkerin (Hämähäkkimies) vanhaa ja raihnaista tätiä. 

Harris sai parhaan naissivuosan Oscar-ehdokkuuden roolistaan elokuvassa *[[Tom ja Viv]]* (1994). Hänet on palkittu uransa aikana Golden Globella, Emmyllä ja Tonylla. Harrisin tytär Jennifer Ehle on myös näyttelijä.

## Lähteet

## Aiheesta muualla
*
Vuokko Ranin

**Vuokko Marita Ranin** (o.s. **Rautio**, vuoteen 2000 **Laakso**; 19. elokuuta 1937 Helsinki – 8. toukokuuta 2015 Helsinki) oli tunnettu suomalainen sisustusarkkitehti, joka oli erikoistunut laivasisustuksiin. Ranin teki vuosina 1964–1995 sisustussuunnitelua 50 alukseen. Töihin kuului niin uudisrakennusten, kuten matkustaja-autolauttojen, sekä rahti- ja rahtimatkustalaivojen sisustuksia, kuin myös erilaisia muutostöitä muun muassa risteilyaluksiin ja erikoisaluksiin. Raninin pitkäaikaisimpia yhteistyökumppaneita olivat Wärtsilän telakka, Finnlines- ja Silja Line -varustamot.

Ranin oli vuodesta 2000 naimisissa näyttelijä Matti Raninin kanssa.

## Ura
Ranin sai ensimmäisen ison suunnittelutyönsä työskennellessään Aarne Ervin arkkitehtitoimistossa pian sen jälkeen kun hän oli vuonna 1960 valmistunut sisustusarkkitehdiksi. Toimisto suunnitteli Finnlines-varustamolle Finnhansa- ja Finnpartner-matkustaja-autolauttojen sisustukset. Arkkitehti Aarne Ervin palveluksessa Ranin työskenteli vuoteen 1965, jonka jälkeen perusti oman toimiston yhdessä sisustusarkkitehti Orvokki Niinirannan kanssa. Raninin työ kansainvälistyi 1970-luvulla, kun hän teki suunnittelutyötä ruotsalaiselle Tor Linelle yhdessä silloisen aviomiehensä Torsten Laakson kanssa. Samoihin aikoihin työn alla oli myös matkustaja-autolautta Finnjet, johon Vuokko ja Torsten Laakso suunnittelivat ravintolatiloja. Suunnittelutoimisto siirtyi vuonna 1977 kokonaan Vuokko Laakson nimiin. Hän oli myöhemmin mukana myös Tampereen Koskikeskuksen ja Jyväskylän yliopiston kirjaston tilojen suunnittelussa.

## Perintö
Vuokko Raninin elämäntyöstä oli näyttely Merikeskus Forum Marinumissa Turussa 1.12.2011–28.10.2012.

## Lähteet
* 
* 

### Viitteet
Leena Hoviniemi

**Leena Marjatta Hoviniemi** (vuoteen 1934 **Unonius**; 29. elokuuta 1932 Nurmes – 10. maaliskuuta 2002) oli suomalainen juristi. Hän oli korkeimman hallinto-oikeuden ylimääräinen hallintoneuvos 1980–1984 ja hallintoneuvos vuodesta 1984.

## Lähteet
Kate Nelligan

**Patricia Colleen Nelligan** (s. 16. maaliskuuta 1950 London, Ontario, Kanada), taiteilijanimeltään **Kate Nelligan**, on kanadalainen näyttelijä. Hän sai parhaan naissivuosan Oscar-ehdokkuuden roolistaan elokuvassa *[[Vuorovetten prinssi]]* (1991). Samana vuonna Nelligan palkittiin parhaan naissivuosan Baftalla roolistaan elokuvassa *[[Frankie & Johnny]]* (1991). Hän on saanut myös neljä Tony-ehdokkuutta.

## Aiheesta muualla
*
Rurik (höyryfregatti, 1851)

**Rurik** oli Venäjän keisarikunnan laivaston siipiratashöyryfregatti, jonka Suomen suuriruhtinaskunnan senaatti tilasi Suomen meriekipaasille. Aluksen oli suunnitellut Johan Eberhard von Schantz. ''Rurik''-nimensä alus sai varjagipäälliköltä.

Alus rakennettiin Turun vanhalla veneveistämöllä, laskettiin vesille vuonna 1851 ja luovutettiin tilaajalle vuonna 1853. Alus oli suurin siihen mennessä Suomessa valmistettu alus, ja sen pituus oli 58 metriä (191 jalkaa), leveys 27 jalkaa, syväys 14 jalkaa ja uppouma 1&nbsp;500 tonnia. Rurikin aseistuksena oli 12 kanuunaa. Cowie & Erikssonin valmistamassa höyrykoneessa oli 300 hevosvoimaa, ja alus saavutti sen voimin 11 solmun nopeuden. Skotlantilainen insinööri William Crichton oli palkattu valvomaan höyrykoneen valmistusta.

## Lähteet
Itä-Timorin presidentti

**Itä-Timorin presidentti** (, tetumiksi *Prezidente Republika Demokratika Timor-Leste*) on maansa valtionpäämies.

Viimeisimmät vaalit toimitettiin vuonna 2022, joissa presidentiksi valittiin eläkkeeltä palannut José Ramos-Horta. Hänen oli määrä astua virkaan 20. toukokuuta 2022, jolloin juhlittiin myös Itä-Timorin itsenäisyyden 20-vuotisjuhlapäivää.

## Valinta ja rooli
Maan perustuslain mukaan presidentin tulee täyttää seuraavat ehdot:

* syntyperäinen Itä-Timorin kansalainen
* on vähintään 35-vuotias
* kykenee harjoittamaan kansalaisoikeuksiaan täysimääräisesti
* on kerännyt 5000 äänioikeutetun tuen

Presidentti on maan armeijan ylipäällikkö, ja hän johtaa sisä- ja ulkopolitiikkaa. Lisäksi presidentti toimii maan yhtenäisyyden symbolina ja varmistaa, että demokraattiset instituutiot toimivat. Presidentin virkakauden pituus on 5 vuotta ja virkakausien määrä on rajoitettu kahteen peräkkäiseen. Presidentinvaaleissa saava äänestää kaikki maan vähintään 18-vuotiaat kansalaiset.

Perustuslain 77. artiklassa on määritelty virkaan astuvan presidentin vala, joka kuuluu seuraavasti:Juro, por Deus, pelo Povo e por minha honra, cumprir com lealdade as funções em que sou investido, cumprir e fazer cumprir a Constituição e as leis e dedicar todas as minhas energias e capacidades à defesa e consolidação da independência e da unidade nacionais.Lähde:Vannon Jumalalle ja kansalle kunniani kautta, että täytän uskollisesti ne virkatehtävät, jotka on minulle uskottu, noudatan ja toimeksipanen perustuslakia sekä lakeja ja omistan voimani sekä suorituskykyni itsenäisyyden sekä kansallisen yhtenäisyyden puolustamiseksi ja lujittamiseksi.

## Palkkio ja etuudet
Vuonna 2009 presidentin kuukausipalkaksi säädettiin 2500 dollaria.

Presidentin virka-asuntona toimii Dilissä sijaitseva Nicolau Lobaton presidentinpalatsi, joka valmistui vuonna 2009. Samassa rakennuksessa toimii myös presidentti-instituutiota käsittelevä museo.

## Luettelo Itä-Timorin presidentit

Vicente Guterres ja Fernando de Araújo toimivat virkaatekevinä presidentteinä vuonna 2008, presidentti José Ramos-Hortan toipuessa salamurhayrityksessä saamistaan vammoista.

## Lähteet
Ilpo Huhtaniemi

**Ilpo Tapani Huhtaniemi** (s. 22. toukokuuta 1947 Hämeenlinna) on suomalainen lääkäri. Hän oli Turun yliopiston fysiologian professori vuodesta 1987. Hän on tutkinut endokrinologiaa. Hänelle myönnettiin Matti Äyräpään palkinto vuonna 1999.

Huhtaniemi on ollut vuodesta 1993 Suomalaisen Tiedeakatemian jäsen.

## Lähteet
Norma Aleandro

**Norma Aleandro Robledo** (s. 2. toukokuuta, 1936 Buenos Aires, Argentiina) on argentiinalainen näyttelijä, käsikirjoittaja ja teatteriohjaaja. Hän sai parhaan naissivuosan Oscar-ehdokkuuden roolistaan elokuvassa *[[Gaby – tositarina]]* (1987).

## Aiheesta muualla
*
Aarre Huhtikangas

**Aarre Erkki Huhtikangas** (8. toukokuuta 1938 Helsinki – 8. lokakuuta 2024 Siuntio) oli suomalainen farmakologi.

Huhtikankaan vanhemmat olivat lääketieteen tohtori Huugo Huhtikangas (s. 1906) ja hammaslääkäri Julia Märtha Margaretha Sjöstedt (s. 1908). Huhtikangas oli Kuopion yliopiston farmaseuttisen kemian professori 1984–1992. Hänen tutkimuskohteenaan oli erityisesti luonnonainekemia. Helsingin yliopistossa Huhtikangas oli farmasian dosentti vuodesta 1977.

## Lähteet
Pekka Hynönen

**Pekka Juhani Hynönen** (s. 2. joulukuuta 1944 Varkaus) on suomalainen ammattiyhdistysjohtaja ja varatuomari. Hän oli Rakennustyöläisten Liiton (myöh. Rakennusliitto) lakimies 1971–1987 ja puheenjohtaja 1987–2004. Puoluetaustaltaan hän on vasemmistoliittolainen.

## Lähteet
Lea Hyvönen

**Lea Ellen Tuulikki Hyvönen** (s. 8. syyskuuta 1946 Sotkamo) on suomalainen eläinlääkäri. Hän on ollut Helsingin yliopiston elintarviketeknologian professori 1987 alkaen. Hän on tutkinut radiotaajuuskuumennusta.

## Lähteet
Juhani Härmä

**Juhani Härmä** (s. 21. toukokuuta 1949 Helsinki) on suomalainen kielentutkija. Hän on toiminut romaanisen filologian, erityisesti ranskan kielen professorina Jyväskylän ja Helsingin yliopistoissa. 

Härmä tuli ylioppilaaksi Helsingin suomalais-ranskalaisesta yhteislyseosta 1968. Hän valmistui Helsingin yliopistosta filosofian kandidaatiksi 1974, lisensiaatiksi 1977 ja tohtoriksi 1979. Hän oli romaanisen filologian dosentti Helsingin yliopistossa vuosina 1980–1985 ja Jyväskylän yliopistossa 1980–1983.
 
Hän on ollut Jyväskylän yliopiston romaanisen filologian professori 1983–1985 ja Helsingin yliopiston apulaisprofessori 1985–1998. Tänä aikana hän oli vieraileva suomen kielen ja kulttuurin apulaisprofessori Pariisin III yliopistossa (Sorbonne Nouvelle) vuosina 1991–1994. Sittemmin Härmä on ollut Helsingin yliopiston romaanisen filologian, erityisesti ranskan kielen professori vuosina 1998–2016. 

Hänen tutkimuskohteenaan on ollut nykyranskan lauseoppi ja tekstilingvistiikka. Härmä toimi 1970-luvulla jonkin aikaa sarjakuvalehti *[[Ruutu (sarjakuvalehti)|Ruudun]]* päätoimittajana ja suomensi Morrisin ja Goscinnyn *[[Lucky Luke]]* -sarjakuvia.

## Lähteet

## Aiheesta muualla
* Juhani Härmä: The French language in Finland over the Centuries  (including personal details).
Moduulitekniikka

**Moduulitekniikka** tarkoittaa valmistustapaa, jossa rakennettava asia osioidaan standardoituun tehdasvalmistukseen soveltuvaksi osakokonaisuudeksi. Laivanrakennuksessa moduulitekniikka otettiin käyttöön aluksi hyttien rakentamisessa, ja sitä käytetään myös konealueiden laitteiden koneikkomoduuleissa, ilmaistointihuoneiden koneikkomoduuleissa ja pakokaasukuilun piippumoduuleissa.

## Moduulitekniikan edut
Moduulitekniikalla pyritään maksimoimaan sisätiloissa ja konepajaolosuhteissa tehtävä valmistustyö ja samalla standardisoimaan käytetyt rakenteet ja rakennustavat mahdollisimman pitkälle. Moduulitekniikka nopeuttaa tuotantoa, koska se mahdollistaa paremmat työolosuhteet, tasaisen työn laadun, tuotannon hajauttamisen ja samanaikaisen valmistamisen.

## Lähteet
Tesoman jäähalli

**Tesoman jäähalli** on Tampereen läntisessä Tesomajärven kaupunginosassa sijaitseva jäähalli. Jäähalli on tarkalleen ottaen koostunut kahdesta hallista, vuonna 1989 rakennetusta Tesoma 1 -hallista ja vuonna 1999 rakennetusta Tesoma 2 -hallista.

Tampereen kaupungin omistuksessa ollut Tesoma 1 -halli kuitenkin purettiin muun muassa kylmätekniikan ongelmien sekä rakenteiden ja kuormituksen alimitoituksen takia. Tilalle rakennettiin uusi isompi halli, jossa on katsomo 1&nbsp;500:lle aiemman 800:n sijasta. Uusi halli otettiin käyttöön elokuun 2017 alussa.

Tesoman jäähallin katsomossa on yhteensä 1&nbsp;503 paikkaa, joista toisen kerroksen katsomossa 1&nbsp;396 istumapaikkaa ja ensimmäisen kerroksen aitiotiloissa 107 paikkaa.

Myös yksityisessä omistuksessa oleva Tesoma 2 -halli on harjoitusryhmien käytössä.

## Galleria

Tiedosto:Tesoman jäähalli 2.jpg|
Tiedosto:Interior Tesoman jäähalli 2.jpg|
Tiedosto:Ilves vs Lahti ringette.jpg|


## Lähteet

## Aiheesta muualla

*Käynnissä olevat rakennushankkeet, Tesoman jäähalli, Tampereen kaupunki
Man of the Year (elokuva)

**Man of the Year** on Barry Levinsonin käsikirjoittama ja ohjaama yhdysvaltalainen poliittinen draamakomedia vuodelta 2006. Elokuvan pääosia näyttelevät Robin Williams, Laura Linney ja Christopher Walken.

## Juoni
Suosittu televisiokoomikko Dobbs (Williams) tulee valituksi Yhdysvaltojen presidentiksi, kun uudessa sähköisessä äänestysjärjestelmässä on virhe. Järjestelmän tuotantoyhtiössä työskentelevä Eleanor Green (Linney) huomaa virheen juuri ennen vaaleja, mistä hyvästä hän saa potkut. Hän soluttautuu tulevan presidentin lähipiiriin, muttei saa kerrotuksi asiaansa poikamies-Dobbsille ennen kuin he ovat jo rakastuneet. Tietokoneyhtiö valehtelee julkisuudessa, että Eleanor on psyykkisesti sairas narkomaani ja manipuloinut äänestysjärjestelmää. Häntä aletaan jahdata ettei totuus tulisi ilmi, mutta Dobbs uskoo Eleanoria ja auttaa häntä. Hän selittää kaiken yleisölle television viihdeohjelman vieraana ja luopuu presidenttiydestä. Hänestä tulee suositumpi tv-koomikko kuin koskaan, ja Eleanorista tulee hänen rakastettunsa ja tuottajansa.

## Näyttelijät

## Vastaanotto
*Man of the Year* sai varsin kielteisiä arvosteluja. Sitä ei pidetty järin onnistuneena draamakomediana eikä myöskään onnistuneena jännityselokuvana, jollaiseksi se yhtäkkiä muuttuu. Eniten kritiikkiä sai Levinson käsikirjoituksestaan ja ohjauksestaan, mutta myös Williamsin roolisuoritusta arvosteltiin.

## Lähteet

## Aiheesta muualla
*
*
Antti Hynninen

**Antti Antero Hynninen** (11. marraskuuta 1940 Saarijärvi – 5. syyskuuta 2017 Espoo) oli suomalainen diplomaatti, koulutukseltaan valtiotieteiden maisteri. Hän oli suurlähettiläs Kairossa 1987–1989, suurlähettiläs Genevessä olevien kansainvälisten järjestöjen pysyvässä edustustossa Bernissä 1989–1995 ja sen jälkeen ulkoministeriön kauppapolitiikan alivaltiosihteeri 1995–1997. Hän oli sen jälkeen suurlähettiläänä Pariisissa 1997–2001 ja jälleen Bernissä 2001–2005. Hän jäi eläkkeelle 2005.

## Teokset
* *Ulkokehällä*, Books on Demand, 2015 (muistelmat)

## Lähteet

## Aiheesta muualla
* Antti Hynnisen muistokirjoitus Helsingin Sanomissa
UUCP

**UUCP** () on joukko verkkoprotokollia ja Unix-työkaluohjelmia tiedostojen siirtoon ja komentojen suorittamiseen etäjärjestelmässä. Sitä käytettiin myös sähköpostin ja uutisryhmien välittämiseen.

`uucp`-ohjelmaan liittyy läheisesti myös muita komentoja kuten `uuencode` ja `uudecode`.

UUCP on nimestään huolimatta saatavilla myös useille ei-Unixin kaltaisille järjestelmille.

## Historia

UUCP:n kehitti Unixille AT&T:n Bell Laboratoriesissa työskennellyt Mike Lesk.
Vuoteen 1978 mennessä sen avulla oli luotu Bellillä 82 tietokoneen verkko, jossa sitä käytettiin enimmäkseen ohjelmien jakeluun. Ohjelmisto julkaistiin 1979 osana Version 7 Unixia.

UUCP:stä on tehty eri toteutuksia kuten *HDB* -versio ja GNU-projektin GNU UUCP.

## Tekniikka

UUCP käytettiin usein modeemilinjan yli. Ohjelmisto soitti tietyin väliajoin toisen tietokoneen modeemiin ja muodosti yhteyden, jonka yli kopioitiin tiedostoja tai suoritettiin komentoja. Tämän jälkeen linja suljettiin. Jokaisessa UUCP-verkkoon kuuluvassa koneessa oli lista puhelinnumeroista, käyttäjätunnuksista ja salasanoista, joiden avulla yhteyksiä pidettiin.

Linkit verkon eri koneiden välillä eivät välttämättä olleet suoria. Sähköpostin välittämiseen käytettiin osoitteita, jotka listasivat solmut, joiden yli viestin piti kulkea. Esimerkiksi käyttäjän `user` osoite koneella
`barbox` oli `barbox!user`, jos lähettäjän kone otti sinne suoran yhteyden.
Jos koneiden välillä ei otettu suoraa yhteyttä, mutta tiedettiin että molemmat ottivat yhteyden koneeseen 
`foovax`, osoite oli muotoa `foovax!barbox!user`.

Yleisesti sähköpostiosoitteensa voi julkaista muodossa `...!bigsite!foovax!barbox!user`, jossa koneen `bigsite` otaksutaan olevan tunnettu ja hyvin yhteyksissa muihin olevan ja olevan avoimen välityspalvelimen, joka otti vastaan muille osoitettua postia.

Eri koneiden välisten yhteyksien kartoittamiseen oli olemassa *UUCP Mapping Project* -niminen projekti, johon ylläpitäjät sähköpostilla ilmoittivat omat yhteytensä. Optimaaliset reitit eri koneiden välillä muodostettiin ohjelmallisesti ja julkaistiin kuukausittain `comp.mail.maps`-uutisryhmässä. Projekti lakkautettiin joulukuussa 2000.

Myöhemmin UUCP-sähköposti oli helppo yhdistää Internetin SMTP-sähköpostiin.

Usenet-ryhmiä varten kehitettiin NNTP-protokolla.

## Protokolla
Sähköpostin välittämistä on kuvattu määrittelyssä  (*UUCP Mail Interchange Format Standard*).

UUCP:ssä on useita protokollia, joita ovat muun muassa 'g', 'f' ja 't' -protokollat.

## Lähteet
Esivalmistus

**Esivalmistus** on teollisen tuotteen valmistusvaihe. Se on esimerkiksi rakentamistapa, jossa valmiin kokonaisuuden osat rakennetaan valmiiksi tehtaassa, verstaassa tai toisessa rakennuspaikassa ennen varsinaisen lopputuotteen rakentamista. Esivalmistuksen ideana on siirtää tuotanto sellaiseen paikkaan, jossa se on tehokkainta tehdä materiaalin saatavuuden, rakennusolosuhteiden tai hyvien tuotantotilojen vuoksi. Esivalmistusta käytetään nykyään laajasti laivanrakennuksessa, talonrakennuksessa, koneiden rakennuksessa ja leipomoteollisuudessa. 

## Esivalmistuksen historia laivanrakennuksessa

Laivanrakennuksessa esivalmisteita alettiin tehdä 1970-luvulla, ja sen käyttö yleistyi 1980-luvulla. Nykyään esivalmistetuotanto on laajennettu koskemaan koko tuotantoprosessia.

## Lähteet
Supernatural (täsmennyssivu)

**Supernatural** voi tarkoittaa ainakin seuraavia:

* *[[Supernatural]]*, vuonna 2005 alkanut yhdysvaltalainen televisiosarja
* *[[Supernatural (Ben E. Kingin albumi)|Supernatural]]*, Ben E. Kingin albumi vuodelta 1975
* *[[Supernatural (The Barefoot Brothersin albumi)|Supernatural]]*, The Barefoot Brothersin albumi vuodelta 1994
* *[[Supernatural (Honey B and the T-Bonesin albumi)|Supernatural]]*, Honey B and the T-Bonesin albumi vuodelta 1995
* *[[Supernatural (DC Talkin albumi)|Supernatural]]*, DC Talkin albumi vuodelta 1998
* *[[Supernatural (Des’reen albumi)|Supernatural]]*, Des’reen albumi vuodelta 1998
* *[[Supernatural (Santanan albumi)|Supernatural]]*, Santanan albumi vuodelta 1999
* *[[Supernatural (elokuva)|Supernatural]]*, Victor Halperinin ohjaama kauhuelokuva vuodelta 1933.
Gösta Norio

**Gösta Henrik Norio** (sukunimi aik. *Nordström*, 27. joulukuuta 1903 Raahe – 18. maaliskuuta 1937 Raahe) oli suomalainen diplomi-insinööri ja Raahen kaupunginjohtaja.

Raahelaisen sekatavarakauppiaan poika Gösta Norio pääsi ylioppilaaksi Raahessa 1921 ja valmistui diplomi-insinööriksi Teknillisestä korkeakoulusta 1927. Hän oli vuodesta 1926 Raahe Oy:n palveluksessa ja sen jälkeen vuodesta 1928 Raahen kaupungin sähkölaitoksen johtajana. Norio oli Raahen ensimmäisenä kaupunginjohtajana 1930–1936. Hän oli virkaan tullessaan Suomen nuorin kaupunginjohtaja. Norio kuoli maaliskuussa 1937 33-vuotiaana umpisuolen leikkauksen jälkeen tulleeseen veritulppaan. 

Vuonna 2003 paljastettiin Raahen Kirkkokadulla sijainneen Norion lapsuudenkodin seinään kiinnitetty muistolaatta.

Gösta Norio oli naimisissa lehtori Hilja Katariina Tervosen kanssa. Heidän poikansa on professori Reijo Norio (s. 1934).

## Lähteet
Langley (Virginia)

**Langley** on väestönlaskennallinen asuinpaikka ja kunnallishallinnoton alue Fairfaxin piirikunnassa Yhdysvalloissa. Paikkakunnalla sijaitsee Yhdysvaltain keskustiedustelupalvelun (CIA) päämaja, joten Langley’ta käytetään erityisesti englannissa eufemismina CIA:lle.

## Lähteet

## Aiheesta muualla
Tess Harper

**Tess Harper** (s. 15. elokuuta, 1950 Mammoth Spring, Arkansas, Yhdysvallat ) on yhdysvaltalainen näyttelijä. Hän sai parhaan naissivuosan Golden Globe -ehdokkuuden ensimmäisestä elokuvaroolistaan elokuvassa *[[Kantrin kaipuu]]* (1986) ja parhaan naissivuosan Oscar-ehdokkuuden roolistaan elokuvassa *[[Kolme sydäntä]]* (1986). Hän on näytellyt myös muun muassa elokuvissa *[[Texas Patrol]]* (1984), *[[Ishtar (elokuva)|Ishtar]]* (1987), *[[Sukulaisrakkautta]]* (1988) ja *[[Menetetty maa]]* (2007).

## Aiheesta muualla
*
Margaret Avery

**Margaret Avery** (s. 20. tammikuuta 1944 Mangum, Oklahoma, Yhdysvallat) on yhdysvaltalainen näyttelijä ja laulaja. Hän sai parhaan naissivuosan Oscar-ehdokkuuden roolistaan elokuvassa *[[Häivähdys purppuraa (elokuva)|Häivähdys purppuraa]]* (1985).

## Aiheesta muualla

*
Lindsay Crouse

**Lindsay Ann Crouse** (s. 12. toukokuuta, 1948 New York, New York, Yhdysvallat) on yhdysvaltalainen näyttelijä. Hän sai parhaan naissivuosan Oscar-ehdokkuuden roolistaan elokuvassa *[[Tilaa sydämessä]]* (1984).

## Aiheesta muualla
*
O du lieber Augustin

**O du lieber Augustin** on itävaltalainen kansanlaulu. Laulun on suomentanut Sauvo Puhtila nimellä **Oi, sä rakas Augustin**.

Perimätiedon mukaan laulun olisi säveltänyt Wienissä vaikuttanut musikantti ja balladilaulaja Marx Augustin (*lieber Augustin*, ”rakas Augustin”) vuoden 1679 ruttoepidemian aikana. Tarinan mukaan hän oli eräänä yönä sammunut humalaisena katuojaan, jolloin häntä luultiin erehdyksessä ruttoon kuolleeksi ja hänet heitettiin joukkohautaan, mutta hän pelastui soittamalla säkkipilliään kunnes hänet kuultiin ja autettiin ylös. Tämän jälkeen hän olisi sepittänyt tragikoomisen laulun kuvaamaan tapahtunutta. Todellisuudessa varhaisin tunnettu versio laulusta on kuitenkin vasta vuodelta 1800, joten todennäköisesti sen on tehnyt joku muu. Tarina Marx Augustinin vastoinkäymisestä yhdistettiin ensi kertaa tähän lauluun vasta vuonna 1865 julkaistussa kirjassa. Itse melodiaa on väitetty lauletun jo vuonna 1670 Kölnin karnevaaleilla.

Muun muassa säveltäjät Johann Nepomuk Hummel, Max Reger ja Arnold Schönberg lainasivat laulun melodiaa eräissä teoksissaan. Saksassa ”O du lieber Augustin” tunnetaan ensisijaisesti lastenlauluna ja siitä esitetään usein vain kahta ensimmäistä säkeistöä. Samaan säveleen on tehty suomalainen lastenlaulu ”Kärpänen istui polvella”, jonka sanoittaja on tuntematon.

## Lähteet
Michael Murphy

**Michael George Murphy** (s. 5. toukokuuta 1938) on yhdysvaltalainen elokuva-, televisio- ja teatterinäyttelijä. Hän on usein esittänyt epäeettisiä tai moraalisesti epämääräisiä, johtavassa asemassa olevia henkilöhahmoja, kuten poliitikkoja, yritysjohtajia ja lakimiehiä. Hän on näytellyt kahdessatoista Robert Altmanin ohjaustyössä. Hänen tunnetuimpia elokuvaroolejaan on uskottoman aviomiehen rooli Paul Mazurskyn elokuvassa *[[Eronnut nainen]]* (1978) ja isoisän rooli vuoden 2009 indie-elokuvassa *[[Maailma Gretan silmin]]*.

## Nuoruus ja uran alku
Murphy syntyi Los Angelesissa opettajan ja myyntimiehen poikana. Hän palveli merijalkaväessä ja opiskeli UCLA:ssa. Työskenneltyään pari vuotta high schoolin opettajana hän ryhtyi näyttelijäksi.

## Yksityiselämä
Murphy oli vuosina 1988–2008 naimisissa kanadalaisen näyttelijä Wendy Crewsonin kanssa. Heillä on kaksi lasta.

## Valikoitu filmografia
* *[[Askel avaruuteen]]* (Altman, 1968)
* *[[Kylmänä päivänä puistossa]]* (Altman, 1969)
* *[[Count Yorga, Vampire]]* (1969)
* *[[M.A.S.H. – armeijan liikkuva kenttäsairaala]]* (Altman, 1970)
* *[[Poika joka halusi siivet]]* (1970)
* *[[McCabe ja Mrs Miller]]* (Altman, 1971)
* *[[Ottaaks’ päähän?]]* (1972)
* *[[Vaihe IV]]* (1974)
* *[[Nashville (elokuva)|Nashville]]* (Altman, 1975)
* *[[Musta lista (elokuva)|Musta lista]]* (1976)
* *[[Mieletön luokka]]* (1978)
* *[[Eronnut nainen]]* (1978)
* *[[Suuri pankkisekoilu]]* (1978)
* *[[Manhattan (elokuva)|Manhattan]]* (1979)
* *[[Outoa käytöstä]]* (1981)
* *[[Rakkaus veitsenterällä]]* (1982)
* *[[Viitta ja tikari (vuoden 1984 elokuva)|Viitta ja tikari]]* (1984)
* *[[Salvador (elokuva)|Salvador]]* (1986)
* *[[Tuomioistuin (elokuva)|Tuomioistuin]]* (1988)
* *[[Shocker]]* (1989)
* *[[Batman – paluu]]* (1992)
* *[[Hullu isäni!]]* (1992)
* *[[Kansas City (elokuva)|Kansas City]]* (1996)
* *[[Howard Sternin intiimit osat]]* (1997)
* *Sleeping Dogs Lie* (1998)
* *[[Magnolia (elokuva)|Magnolia]]* (1999)
* *[[Silver City]]* (2004)
* *[[Away from Her]]* (2006)
* *[[X-Men: Viimeinen kohtaaminen]]* (2006)
* *[[Maailma Gretan silmin]]* (2009)
* *[[White House Down]]* (2013)

## Lähteet

## Aiheesta muualla
* 
*
Lesley Ann Warren

**Lesley Ann Warren** (s. 16. elokuuta 1946 New York, New York, Yhdysvallat) on yhdysvaltalainen näyttelijä ja laulaja. Hän on näytellyt muun muassa elokuvissa *[[Taivaallinen yö]]* (1983), *[[Yön väreet]]* (1994) ja *[[The Limey – kostaja Lontoosta]]* (1999).

Hän sai parhaan naissivuosan Oscar-ehdokkuuden roolistaan musikaalielokuvassa *[[Victor/Victoria]]* (1982).

## Lähteet

## Aiheesta muualla
* 
* 
*
Martti Rekonpoika Hastig

**Martti Rekonpoika (Mårten Grelsson) Hastig** (10. maaliskuuta 1682 – 12. tammikuuta 1784) oli Ikaalisten ja Kyrön pitäjien jahtivouti vuosina 1726–1753. Hän syntyi Parkanon Alaskylässä Rekon taloon. Katovuosien aiheuttaman varattomuuden seurauksena hänestä tuli Porin jalkaväkirykmentin Kyrön komppanian sotilas, joka osallistui karoliiniarmeijassa suureen Pohjan sotaan Baltiassa. Hän palasi Suomeen ilmeisesti ennen Pultavan taistelua 1709. Isonvihan aikana hän oleskeli Loimaalla.

Martti Hastig nimitettiin vuonna 1726 Kyrön ja Ikaalisten jahtivoudiksi. Tehtävä oli kruunun virka ja nimityksen suoritti maaherra, kenraalimajuri Otto Reinhold Yxkull käräjien hyväksyttyä ehdokkaan. Hastig hoiti tehtävää 27 vuotta ja seuraajaksi nimitettiin hänen poikansa Gabriel Hastig, joka hänkin oli virassa 35 vuotta. 

Martti Hastig toimi nimismiehen apuna muissakin asioissa kuten metsien inventoinnissa Ruotsin amiraliteetin tarkoituksia varten. Hän oli myös Kyrön Tokosen kylän Kuotila-nimisen tilan isäntä vuosina 1739–1753 pitkään jatkuneen autioajan jälkeen. Hämeenkyrön perinneraitin varrella olevan Kuotilan isäntänä jatkoi vanhin poika Mikko ja tila pysyi suvun hallinnassa seuraavalle vuosisadalle.

Martti Hastig avioitui isonvihan lopulla Loimaan Metsämaan Tuomolan talon Kirsti (myös Kristiina) Juhontyttären kanssa. Kirsti Tuomolalla (15. huhtikuuta 1696 – 24. joulukuuta 1770) ja Martti Hastigilla oli kahdeksan lasta, joista vain yksi kuoli lapsena. Vanhin tytär Anna avioitui räätäli Matti Wikbergin kanssa ja Hastigin kaksi poikaa oppivat myös räätäleiksi. Hastigin suku laajeni sittemmin Hämeenkyrössä useaan taloon.

## Lähteet

* Jorma Vappula: Ikaalisten entisen emäpitäjän historia II 1641-1721, 1999, 
* Terhi Nallinmaa-Luoto: Hämeenkyrön historia II vuodesta 1722 vuoteen 1865, 1990, 
* Matti J Kankaanpää: Suuri Pohjansota, Iso Viha ja Suomalaiset, T:mi Toiset Aijat, 2001, 
* Suomen Sukuhistoriallinen Seura ry: Tallennetut kirkonkirja-arkistot, internet
* Suomen Sukututkimusseura: Historiakirjat seurakunnittain, Hiski-tiedosto, internet
* Olavi Toivola: Jahtivoudin kaksi elämää, Mediapinta Oy, 2015,
Valheita

**Valheita** on Jouko Turkan kirjoittama näytelmä. Se sai kantaesityksensä Turkan ohjaamana Suomen Kansallisteatterin Pienellä näyttämöllä syyskuussa 1990.  Turkka myös lavasti ja puvusti esityksen. Näytelmässä esiintyivät Tea Ista, Merja Larivaara, Tero Jartti, Yrjö Järvinen ja Markku Nieminen. Musiikin sävelsi Atso Almila. Kansallisteatterissa esitetty näytelmä oli kestoltaan harvinaisen pitkä, noin neljä tuntia. Kun Turkalta kysyttiin onko esitys liian pitkä, vastasi tämä *"Ottakoot eväitä mukaan"*.

## Lähteet
Jouko Nivarpää

**Jouko Pellervo Nivarpää** (sukunimi vuoteen 1954 *Lempinen*, 18. syyskuuta 1927 Ähtäri – 17. elokuuta 2011 Kuhmoinen) oli suomalainen taidemaalari.

Nivarpään vanhemmat olivat kansakoulunopettajat Erkki ja Signe Lempinen. Nivarpää vietti lapsuus- ja nuoruusvuotensa Pälkäneellä, jossa hänen vanhempansa olivat opettajina Laitikkalan koululla. Hän opiskeli aluksi jonkin aikaa Kajaanin opettajaseminaarissa, mutta aloitti sitten taideopinnot Helsingissä Vapaassa taidekoulussa ja sen jälkeen Suomen Taideakatemian koulussa, josta hän valmistui 1950. 

Kuhmoisissa vuodesta 1956 asunut Nivarpää tunnettiin muun muassa muotokuvamaalarina. Hän toimi myös 19 vuoden ajan Kuhmoisten yläasteen ja lukion kuvaamataidonopettajana. 

Jouko Nivarpää oli naimisissa taidemaalari ja opettaja Raili Nivarpään (1930–2011) kanssa. Nivarpää kuoli vuonna 2011. Hänet on haudattu Kuhmoisiin Papinsaaren hautausmaalle.

## Maalauksia
* *Rakennustyö*. 1956, alun perin Pälkäneen Säästöpankin pankkisalissa, nykyisin Pälkäneen kirjastossa.

## Lähteet
Att hyra en kändis

**Att hyra en kändis** on Jouko Turkan kirjoittama näytelmä. Se sai kantaesityksensä Turkan ohjaamana Teatteri Viiruksessa 30. syyskuuta 1994. Näytelmässä esiintyivät Marika Parkkomäki, Pia Runnakko, Johan Storgård, Mats Långbacka ja Paul Olin. Näytelmä sisälsi kohtauksen, jossa Parkkomäki oli pukeutunut ainoastaan lakritsiin ja kutsui yleisön miespuolisia katsojia eturivista syömään lakritsin päältään.

## Lähteet
Oikeuslingvistiikka

**Oikeuslingvistiikka** on tieteenala, joka tutkii oikeuskielen kehitystä, ominaisuuksia ja käyttöä. Se sijoittuu tieteenalojen jaottelussa oikeustieteen ja kielitieteen osa-alueen semantiikan välille. Oikeuslingvistiikassa on tärkeää sanojen merkitysten tutkimus eli leksikologia, joka seuraa siitä, että oikeuskieli poikkeaa yleiskielestä erityisesti ammattisanojen osalta. Leksikologiaa sovelletaan muun muassa oikeussanakirjojen laatimisessa. Oikeustieteestä oikeuslingvistiikka eroaa siten, että kun oikeustieteessä mielenkiinto kohdistuu termien merkityssisältöihin, oikeuslingvistiikassa sen sijaan huomio kohdistetaan termeihin itsessään, mutta niitä tutkittaessa tarvitaan kuitenkin oikeustieteestä saatavaa tukea.

Oikeuslingvistiikassa tutkitaan lauseopin eli syntaksin suhteen sellaisia oikeuskielen rakenteita kuten lauseiden pituutta, alisteisten sivulauseiden yleisyyttä ja tekstin luettavuutta. Vähäisemmälle huomiolle jää yleensä muoto-oppi eli morfologia ja äänneoppi eli fonologia, mutta muoto-oppiakin tarvitaan esimerkiksi oikeudellisten yhdyssanojen muodostamisessa, sillä oikeuskielelle ovat tyypillisiä monimutkaiset yhdyssanat. Myös kielihistoriallinen ja kielisosiologinen näkökulma on usein hyödyksi oikeuslingvistisessä tutkimuksessa. Niiden avulla saadaan selville esimerkiksi sanaston muutokset, sanastolainojen alkuperä ja sanojen ikä.

Vertaileva oikeuslingvistiikka tutkii eri oikeuskielten kehitystä, rakennetta ja sanavarastoa. Tällaisen perustutkimuksen avulla saadaan selville eri oikeuskielten vaikutuksia toisiinsa. Tutkimuskohteena on esimerkiksi eri maissa käytettävät lakimieslatinat ja vierassanojen kulkeutuminen kielestä toiseen.

Nimityksen oikeuslingvistiikka otti käyttöön ranskalainen oikeustieteilijä François Gény 1921 julkaistussa teoksessaan *Science et technique en droit privé positif II,* jossa on jakso nimeltään Observations générales, tendant à prépaper l'élaboration de la linguistique juridique eli yleisiä huomioita oikeuslingvistiikan kehittämiseksi. Suomessa oikeuslingvistiikan ja oikeudellisen leksikografian uranuurtaja on ollut Lapin yliopiston oikeuslingvistiikan professori Heikki E. S. Mattila.

## Lähteet
* Mattila, Heikki E. S.: Oikeuslingvistiikka. Teoksessa Niskanen, Maarit: *Oikeusjärjestys.* Osa I. Lapin yliopiston oikeustieteellisiä julkaisuja sarja C 56. Rovaniemi : Lapin yliopisto, 2011. , julkaistu myös eripainoksena 1999:
** 
* 

### Viitteet
Esko Iisalo

**Esko Ilmari Iisalo** (7. maaliskuuta 1930 Turku – 9. joulukuuta 2021 Turku) oli suomalainen farmakologi ja professori. 

Iisalon vanhemmat olivat rehtori Yrjö Johannes Iisalo ja Salli Maria Lehtoranta ja hänen puolisonsa vuodesta 1956 oli lääketieteen lisensiaatti Eila Ulla Marjatta Lappalainen. Iisalo tuli ylioppilaaksi Turun suomalaisesta lyseosta 1948 ja valmistui lääketieteen lisensiaatiksi 1955, tohtoriksi hän väitteli 1962. Sisätautien erikoislääkärin pätevyyden hän sai 1961. Iisalo oli Turun yliopiston kliinisen farmakologian professori 1986–1992. Hän tutki hermoston farmakologiaa.

Professori Taimo Iisalo oli Esko Iisalon veli. 

## Lähteet

## Aiheesta muualla
*Esko Iisalon muistokirjoitus Helsingin Sanomissa
All American Open

**All American Open International Karate Championships** on vuosittain käytävä Kyokushinin Yhdysvaltain-mestaruuskilpailut. Sitä on järjestetty vuodesta 1996 lähtien New Yorkissa ja se käydään avoimessa painoluokassa. Historian saatossa menestynein ottelija on ollut brasilialainen Ewerton Teixeira, joka on voittanut turnauksen viidesti.

## Tulokset

## Mitalitaulukko

## Palkinnot

## Menestyneimmät ottelijat

## Lähteet
Iisalo

**Iisalo** on muun muassa seuraavien suomalaisten sukunimi:

* Esko Iisalo (1930–2021), farmakologi ja professori, Taimo Iisalon veli
* Jaakko Iisalo, videopelisuunnittelija ja ohjelmoija
* Joonas Iisalo (s. 1986), koripallovalmentaja ja koripalloilija
* Osmo Iisalo, Eino Railon salanimi
* Pentti Iisalo (1920–2008), Mannerheim-ristin ritari
* Taimo Iisalo (1927–2011), opettaja ja kasvatustieteen apulaisprofessori, professorin arvonimi
* Tauno Iisalo (1916–1947), pommituslentäjä ja Mannerheim-ristin ritari, Pentti Iisalon veli
* Tuomas Iisalo (s. 1982), koripallovalmentaja ja koripalloilija, Joonas Iisalon veli
Alpo Hukka

**Alpo Mauno Sakari Hukka** (22. syyskuuta 1916 Sortavalan maalaiskunta – 4. heinäkuuta 2016 Helsinki) oli suomalainen rovasti ja lähetysjohtaja. Hukka toimi Suomen Lähetysseuran johtajana vuosina 1967–1981. *[[Kotimaa (sanomalehti)|Kotimaa]]* nimesi Hukan 100 merkittävimmän itsenäisyyden ajan kirkollisen vaikuttajan joukkoon Suomessa vuonna 2017.

## Elämä ja ura
Alpo Hukan isä oli veturinkuljettaja. Hän pääsi ylioppilaaksi 1935 Sortavalan lyseosta ja opiskeli teologiaa Helsingin yliopistossa. Hukka vihittiin papiksi 1939. Hän toimi sotavuosina 1940–1944 sotilaspastorina sekä Suomen Rautatieläisten Kristillisen Yhdistyksen sihteerinä 1939–1945. Sotien jälkeen hän lähti vuonna 1946 Suomen Lähetysseuran lähetystyöntekijäksi Lounais-Afrikkaan Ambomaalle (nykyinen Namibia) yhdessä vaimonsa Leenan kanssa. Hukka toimi Ambomaalla pappisseminaarin ja ammattikoulun opettajana sekä aluerovastina ja pappisseminaarin rehtorina. Hän oli parin vuoden ajan vuonna 1956 perustetun Ambo-Kavangon kirkon johtajana ja toimi kirkon johtajaksi ja piispaksi myöhemmin tulleen Leonard Aualan mentorina.

Hukka palasi perheineen Suomeen 1963 sen jälkeen kun Auala oli valittu Ambo-Kavangon kirkon piispaksi. Hän toimi sitten Suomen Lähetysseuran lähetysjohtajana 1967–1981. Eläkkeelle jäätyään hän opiskeli kiinan kieltä Pekingissä ja toimi sittemmin kiinan kielen opettajana ja Kiinaan suuntautuneiden retkien johtajana. 1990-luvulla hän oli aloittamassa seurakuntatoimintaa ja rippikouluja Venäjän Karjalassa ja hän kartoitti usean vuoden ajan Sortavalan vanhan suomalaisen hautausmaan hautapaikkoja.
 
## Lähteet
Heikki Ihantola

**Heikki Kaarlo Juhani Ihantola** (12. joulukuuta 1933 Viljakkala – 5. heinäkuuta 2019 Salo) oli suomalainen tekniikantutkija, tekninen johtaja ja professori. Hän väitteli tekniikan tohtoriksi Teknillisestä korkeakoulusta vuonna 1969 oltuaan muun muassa ASLA-Fulbright-stipendiaattina Yhdysvalloissa 1960–1961. Hän oli myös vierailevana tutkijana Italiassa puolijohdevalmistaja SGS:llä kolmen vuoden ajan ja työskenteli useissa teollisuuden elektroniikan tutkimus- ja kehitystehtävissä Suomessa (Oy Fiskars Ab:n Elektroniikkaosasto, Upo Oy, Salora Oy, Salcomp Oy) sekä Micronas Oy:n teknisenä johtajana. Hän oli mukana useissa suomalaisen elektroniikan komponentti- ja puolijohdeteollisuuden rakentamis- ja kehittämisvaiheissa.

Ihantola toimi Turun yliopiston elektroniikan ja tietotekniikan professorina vuodesta 1986 ja jäi virasta eläkkeelle vuonna 1997. Hän tutki puolijohdetekniikkaa ja -fysiikkaa. 

Ihantola on tunnettu osallisuudestaan integroitujen piirien suunnittelussa tarvittavan MOS-transistorimallin kehitysaskeleesta, jossa malliin on lisätty substraattivaraus, tulo- ja lähtökapasitanssit.

## Lähteet

## Aiheesta muualla
* 
* Heikki Ihantolan muistokirjoitus Helsingin Sanomissa
Lauri Love

**Lauri Love** (s. 14. joulukuuta 1984) on brittiläis-suomalainen opiskelija, tietoturvaneuvonantaja ja hakkeri, jonka luovutusta Isosta-Britanniasta Yhdysvallat vaati vuonna 2015.

Yhdysvallat vaati Lovea luovutettavaksi. Luovuttamisesta tehtiin päätös 14. marraskuuta 2016, mutta vetoomustuomioistuin kumosi päätöksen helmikuussa 2018.

## Tausta
Love on kotoisin Stradishallista Suffolkista. Hänen vanhempansa ovat vankilapastori Alexander Love ja Sirkka-Liisa Love. Lovella on Suomen passi, ja hän suoritti siviilipalveluksen Tampereen yliopiston alaisessa instituutissa 2008. Love kävi Nottinghamin yliopistoa ja Glasgow’n yliopistoa, mutta joutui lopettamaan opintonsa kesken molemmilla kerroilla terveyssyistä. Hän on opiskellut sähkötekniikkaa Suffolkin yliopistossa.

## Rikosepäilyt
Yhdysvallat syyttää Lovea liittovaltion ja yksityisten tietojärjestelmien ja haltuun saatujen tietojen luvattomasta käytöstä ja vaatii hänen luovuttamistaan.
Häntä syytetään tunkeutumisesta mm. seuraavien virastojen ja yhtiöiden järjestelmiin: Federal Reserve, Yhdysvaltain armeija, Yhdysvaltain puolustusministeriö, Yhdysvaltain ohjuspuolustusvirasto, Nasa, FBI:n tietotekninen rikostutkinta, Deltek inc., Forte Interactive. Hänestä on annettu pidätysmääräys kolmessa eri oikeusistuimessa: New Yorkissa, New Jerseyssä ja Virginiassa.

Loven kotiin tehtiin kotietsintä lokakuussa 2013. Yhdysvallat lähetti Britannialle nootin heinäkuussa 2015 ja vaati Loven luovuttamista. Hänet pidätettiin 15. heinäkuuta 2015, mutta vapautettiin samana päivänä takuita vastaan.

Love vastusti Yhdysvaltoihin luovuttamistaan. Puolustus vetosi hänellä diagnosoituihin aspergerin syndroomaan ja depressiivisyyteen. Syyskuussa 2016 brittiläinen tuomioistuin kuitenkin linjasi, että Loven Yhdysvaltoihin luovuttamiselle ei ole esteitä. Lovea uhkasi Yhdysvalloissa jopa 99 vuoden vankeusrangaistus. Loven luovuttamisesta tehtiin päätös 14. marraskuuta 2016. Vetoomustuomioistuin Lontoossa kuitenkin kumosi päätöksen 5. helmikuuta 2018.

## Lähteet
Berndt August Paldani

**Berndt August Paldani** (19. syyskuuta 1823 Virrat – 10. tammikuuta 1860 Ruovesi) oli suomalainen pappi ja kansanperinteen kerääjä.

Paldanin vanhemmat olivat Virtain Vaskussa asunut kersantti Otto Paldani ja Fredrika Lilljedahl. Hän kävi Hämeenlinnan triviaalikoulua ja Vaasan lukiota päästen ylioppilaaksi yksityistodistuksella 1847. Paldani vihittiin papiksi Turun hiippakunnassa vuonna 1853.

Paldani teki opiskeluaikanaan kaksi runonkeruumatkaa Pohjois-Satakuntaan. Ensimmäinen matka tapahtui talvella 1851–1852 jolloin hän kiersi Ylöjärven, Viljakkalan, Ikaalisten, Jämijärven, Hongonjoen (nykyinen Honkajoki), Karvian, Parkanon, Kihniön, Virtain ja Ruoveden pitäjissä. Toisen keruumatkansa Paldani teki keväällä 1852 kiertäen Ikaalisissa, Kankaanpäässä, Hongonjoella, Parkanossa, Kurussa ja Ylöjärvellä. Hän sai kerättyä molemmilla matkoillaan runsaasti materiaalia, muun muassa runoja, sananlaskuja, asutustarinoita, arvoituksia ja satuja. Paldanin matkakirjeet julkaistiin Länsisuomalaisen osakunnan Kaukomieli-lehdessä.

Paldani oli armovuoden saarnaajana Kakskerrassa 1853–1855 ja Pohjassa 1855–1856 sekä välisaarnaajana Huittisissa 1856 ja viimeksi hän toimi Euran kirkkoherran apulaisena vuonna 1856–1858. Hän jäi sitten virkavapaalle sairauden takia ja kuoli 1860 Ruovedellä.

## Lähteet

## Aiheesta muualla
* Kirsti Salmi-Niklander : ''Adventurers, Flaneurs, and Agitators : Travel Stories as Means for Marking and Transgressing Boundaries in 19th and Early 20th Century Finland'', Culture Unbound, Volume 6, 2014
Formula Renault Eurocup -kausi 2017

**Formula Renault Eurocup -kausi 2017** oli 27. nykyiselle Formula Renault Eurocup-sarjalle. Kausi alkoi  22. huhtikuuta Italian Monzassa ja päättyi 29. lokakuuta Espanjan Barcelonassa.

## Tallit ja kuljettajat

**<span style="padding:1px 4px; color:white; background-color:#8FCFDF;">R</span>** = Sarjan tulokas kaudella 2017 
**<span style="padding:1px 4px; color:white; background-color:#000000;">G</span>** = vieraileva kuljettaja, joka ei ole oikeutettu saamaan pisteitä.

## Kilpailukalenteri

Kaudella ajettiin yhteensä 23 kilpailua kymmenellä eri radalla. Monacon kilpailut ajettiin Formula 1:sten Monacon GP:n yhteydessä.

## Lähteet
Maisan ja Nikon luksusmatkat

**Maisan ja Nikon luksusmatkat** on 5. syyskuuta 2016 Fox-kanavalla alkanut tositelevisiosarja, jossa Maisa Torppa ja Niko Saarinen lomailevat Espanjan kohteissa.

## Jaksot

## Lähteet
Martin Segerstråle

**Martin Segerstråle** (s. 31. elokuuta 1984 Turku) on suomalainen kapellimestari, kuoronjohtaja, pianisti ja säveltäjä.

Segerstråle on opiskellut Musical Direction and Coaching -linjalla Lontoon Royal Academy of Musicissa 2015-2016 ja suoritti kuoronjohdon ja pianonsoiton diplomitutkinnot Sibelius-Akatemialla keväällä 2015. Hän on tämän lisäksi opiskellut musiikkitiedettä Åbo Akademissa.

Martin Segerstråle on johtanut useita kuoroja ja oli mm. vuoden 2010 Studentkören Brahe Djäknarin taiteellinen johtaja. Segerstråle on myös Ensemble Vidan perustajajäsen ja ensimmäinen taiteellinen johtaja. Hänelle myönnettiin lokakuussa 2014 Finlands Svenska Sång- och Musikförbundin Kurt-Erik Långbacka -palkinto nuorelle lupaavalle johtajalle. Keväällä 2015 Segerstrålelle myönnettiin Svenska Kulturfondenin jokavuotinen kulttuuripalkinto hänen työstään Suomen musiikkielämän hyväksi.

Segerstråle on toiminut kapellimestarina Tampereen Teatterissa mm. Andrew Lloyd Webberin Cats-musikaalin parissa ja hän on tehnyt töitä myös Suomen Kansallisoopperassa, Åbo Svenska Teaterissa ja Svenska Teaternissa.

## Lähteet

## Aiheesta muualla
*Virallinen kotisivu
Jules Sylvain

**Jules Sylvain**, oik. **Axel Stig Hansson**, (11. kesäkuuta 1900 Tukholma – 29. lokakuuta 1968 Castiglione della Pescaia, Italia) oli ruotsalainen viihdemuusikko ja -säveltäjä.

Stig Hansson oli näyttelijäperheen poika. Hänen isänsä oli Axel Hansson ja äitinsä Suomessakin vaikuttanut Valborg Hansson. Hansson aloitti uransa 18-vuotiaana kahvilapianistina. Hieman myöhemmin hän ryhtyi säveltämään lauluja Ernst Rolfin ja Karl Gerhardin suosittuihin revyyohjelmiin nimimerkillä Jules Sylvain. Uransa aikana Hansson käytti lähes kolmeakymmentä salanimeä, joita olivat Jules Sylvainin lisäksi muiden muassa Nick Layton, Einar Björke, Willy Bramsen, Otto Herrmann ja Peter Lebedjeff. Hanssonin sävellykset julkaisi hänen oma kustannusliikkeensä Edition Sylvain. 1930-luvulla Hansson oli Svensk Filmindustrin hovisäveltäjä, ja hän laati myös viisi elokuvakäsikirjoitusta. Vuonna 1943 esitettiin Tukholman oopperassa hänen operettinsa *Zorina*.

Hanssonin ensimmäinen suurmenestys oli valssi ”Vintergatan”, jonka Sven-Olof Sandberg levytti vuonna 1927. Levyä myytiin kaikkiaan yli satatuhatta kappaletta. Suomeksi laulun levytti Georg Malmstén nimellä ”Tähtivyö”. Uuden version valssista teki vuonna 1960 Tapio Rautavaara nimellä ”Linnunrata”. Monet muutkin Hanssonin sävelmät tulivat suosituiksi Suomessa, kuten esimerkiksi ”Tangokavaljeeri”, ”Lentäjän valssi” ja ”Luutnantin sydän”. Suomessa Hanssonin sävellyksiä ovat Malmsténin ja Rautavaaran lisäksi levyttäneet muiden muassa Matti Jurva, Hannu Hovi, Henry Theel ja Olavi Virta, myöhemmin myös Reijo Kallio, Topi Sorsakoski, Pirkka-Pekka Petelius ja Solistiyhtye Suomi.

Luonteeltaan levoton Hansson kyllästyi perin pohjin ruotsalaiseen byrokratiaan ja muutti vuonna 1947 Fidži-saarille, jossa hän ryhtyi banaaninviljelijäksi. Hirmumyrskyn tuhottua viljelykset hän siirtyi viisi vuotta myöhemmin asumaan Mallorcalle, jossa hän viihdytti muusikkona ruotsalaisia matkailijoita. Elämänsä viimeiset vuodet hän asui Italiassa.

## Lähteet
* Pekka Gronow, Jukka Lindfors ja Jake Nyman (toim.): *Suomi soi 1: Tanssilavoilta tangomarkkinoille*. Helsinki: Tammi, 2004. 

### Viitteet

## Kirjallisuutta
*Lindaryd, Christina: *Boken om Jules Sylvain.* Tuvesson & Lindaryd, 2017. .
Matti Autio

**Matti Autio** -nimisiä henkilöitä ovat olleet:

* Matti Autio (1885–1918), sanomalehtimies ja työväenliikkeen agitaattori
* Matti Autio (1920–1999), toimittaja, Uuden Suomen poliittisen toimituksen päällikkö
* Matti Autio (1934–2017), kenraaliluutnantti, Suomen rajavartiolaitoksen päällikkö
* Matti Autio (1950–2021), suomalainen motocrosskuljettaja
Uku (1944)

**Uku** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Sasebon laivastontelakalta, missä köli laskettiin 1. elokuuta 1944. Se laskettiin vesille 12. marraskuuta ja otettiin palvelukseen 30. joulukuuta.

## Palvelus
Alus poistettiin alusluettelosta 5. lokakuuta 1945. Se  aloitti seuraavana päivänä kotiutettavien sotilaiden kuljetukset Japaniin. Alus luovutettiin 4. heinäkuuta 1947 Yhdysvalloille, joka romutti sen.

## Lähteet
* 

### Viitteet
M/S Avitak

**M/S Avitak** on risteilyalus. Laiva rakennettiin Saksan Wismarissa Aker MTW:n telakalla vuonna 2002 saksalais-amerikkalaiselle AIDA Cruises -varustamolle *AIDAvita*-nimisenä. Aluksen pituus on 202,85 metriä, leveys 28,1 metriä ja suurin syväys 6,3 metriä. Laivan koneet tuottavat 18&nbsp;800 kilowatin tehon ja 21 solmun enimmäisnopeuden. 

Laivan sisaralus on ''AIDAaura''.

## Käyttöhistoria
Aluksen köli laskettiin 21. marraskuuta 2000, ja alus laskettiin vesille 15. marraskuuta 2007. *AIDAvita* toimitettiin omistajalleen huhtikuussa 2002. 

Maaliskuussa 2023 alus myytiin uudelle omistajalle, jolloin se sai nykyisen nimensä *Avitak*. 

## Lähteet

## Aiheesta muualla
Kuga (1944)

**Kuga** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Sasebon laivastontelakalta, missä köli laskettiin 1. elokuuta 1944. Se laskettiin vesille 19. marraskuuta ja otettiin palvelukseen 25. tammikuuta 1945.

## Palvelus
Alus poistettiin alusluettelosta 30. marraskuuta 1945. Romutus saatiin päätökseen 30. toukokuuta 1948.

## Lähteet
* 

### Viitteet
Iō (1945)

**Iō** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Maizurun laivastontelakalta, jossa köli laskettiin 25. marraskuuta 1944. Alus laskettiin vesille 12. helmikuuta 1945 ja otettiin palvelukseen 24. maaliskuuta.

## Palvelus
Alus poistettiin alusluettelosta 5. lokakuuta 1945. Se aloitti kotiutettavien joukkojen kuljetukset Japaniin 1. joulukuuta. Aluksen romutus saatiin päätökseen 2. heinäkuuta 1948.

## Lähteet
* 

### Viitteet
Inagi (1944)

**Inagi** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Mitsui Engineering & Shipbuildingin Tamanon telakalta, missä köli laskettiin 15. toukokuuta 1944. Se laskettiin vesille 25. syyskuuta ja otettiin palvelukseen 16. joulukuuta.

## Palvelus
Alus upotettiin 9. elokuuta 1945 ilmahyökkäyksessä Hachinohenissa ja poistettiin alusluettelosta 15. syyskuuta.

## Lähteet
* 

### Viitteet
Habushi (1944)

**Habushi** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Mitsui Engineering & Shipbuildingin Tamanon telakalta, missä köli laskettiin 20. elokuuta 1944. Se laskettiin vesille 20. marraskuuta ja otettiin palvelukseen 10. tammikuuta 1945.

## Palvelus
Alus poistettiin alusluettelosta 5. lokakuuta. Se aloitti 1. joulukuuta kotiutettavien joukkojen kuljetukset Japaniin. Alus luovutettiin 6. syyskuuta 1947 Yhdysvalloille sotakorvauksena. Romutus saatiin päätökseen 13. lokakuuta.

## Lähteet
* 

### Viitteet
Ojika (1944)

**Ojika** () oli keisarillisen Japanin laivaston Ukuru-luokan saattaja toisessa maailmansodassa.

## Valmistus

Alus tilattiin vuoden 1944 hankinnoissa Mitsui Engineering & Shipbuildingilta Tamanosta, missä köli laskettiin 7. syyskuuta 1944. Se laskettiin vesille 30. joulukuuta ja otettiin palvelukseen 21. helmikuuta 1945.

## Palvelus
Alus upposi 2. toukokuuta 1945 torpedoituna Keltaisellamerellä ja poistettiin alusluettelosta 25. toukokuuta.

## Lähteet
* 

### Viitteet